CELEX: 32020R1628
Language: da
Date: 2020-11-03 00:00:00
Title: Kommissionens gennemførelsesforordning (EU) 2020/1628 af 3. november 2020 om indførelse af efterfølgende EU-tilsyn af import af ethanol fra vedvarende energikilder til brændstof

4.11.2020   
               
               
                  DA
               
               
                  Den Europæiske Unions Tidende
               
               
                  L 366/12
               
            
         KOMMISSIONENS GENNEMFØRELSESFORORDNING (EU) 2020/1628
         af 3. november 2020
         om indførelse af efterfølgende EU-tilsyn af import af ethanol fra vedvarende energikilder til brændstof
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (1), særlig artikel 10,
         under henvisning til Europa-Parlamentets og Rådets forordning (EU) 2015/755 af 29. april 2015 om fælles ordninger for indførsel fra visse tredjelande (2), særlig artikel 7,
         efter høring af udvalget for beskyttelsesforanstaltninger og den fælles udførselsordning, og
         ud fra følgende betragtninger:
         
                     (1)
                  
                  
                     I henhold til artikel 2 i forordning (EU) 2015/478 har Frankrig meddelt Kommissionen, at udviklingen i importen af ethanol fra vedvarende energikilder til brændstof gør det nødvendigt at anvende tilsynsforanstaltninger. Navnlig har Frankrig anmodet om, at der indføres efterfølgende tilsyn.
                  
               
                     (2)
                  
                  
                     I henhold til artikel 10 i forordning (EU) 2015/478 kan EU-tilsyn indføres, såfremt udviklingen i indførslerne af en vare truer med at forvolde skade for EU-producenter, og såfremt Unionens interesser kræver det. Artikel 7 i forordning (EU) 2015/755 giver mulighed for, at der indføres tilsyn, såfremt det er nødvendigt af hensyn til Unionens interesser. Efterfølgende tilsyn kan indføres i henhold til begge ovennævnte forordninger, i henhold til henholdsvis artikel 10, stk. 1, litra a), og artikel 7, stk. 1, litra a).
                  
               
                     (3)
                  
                  
                     På grundlag af de oplysninger, Frankrig har forelagt, er importen til Unionen af ethanol fra vedvarende energikilder til brændstof mellem 2017 og 2019 steget med 512 %, fra 87,6 tusind ton til 536,2 tusind ton. Endvidere lå priserne på ethanol fra vedvarende energikilder fra de seks største importkilder i gennemsnit 15 % under EU-producenternes priser i 2019.
                  
               
                     (4)
                  
                  
                     Det anslås, at Unionen forbrug af ethanol fra vedvarende energikilder til brændstof mellem 2017 og 2019 steg med 10 %, fra 3,9 mio. ton til 4,3 mio. ton. I samme periode steg verdens samlede produktion af ethanol fra vedvarende energikilder til brændstof imidlertid fra 80,6 mio. ton til 87,5 mio. ton. I betragtning af størrelsesforholdet mellem verdens samlede produktion og det samlede EU-forbrug finder Kommissionen, at selv mindre forstyrrelser på verdensmarkedet for ethanol fra vedvarende energikilder til brændstof kan få særdeles alvorlige konsekvenser for udbuddet på EU-markedet, både hvad angår mængde og pris.
                  
               
                     (5)
                  
                  
                     Hertil kommer, at ca. 84 % af verdens samlede produktion af ethanol fra vedvarende energikilder til brændstof (over 70 mio. ton) var koncentreret i USA (54 %) og Brasilien (30 %). Disse to lande har en så stor produktionskapacitet, at selv et beskedent overskud i deres årlige produktion kan medføre overforsyning på verdensmarkedet med potentielt negative konsekvenser for langt mindre markeder, såsom EU-markedet. Importen fra USA til EU er steget støt de sidste tre år, og importen fra Brasilien steg kraftigt i de første måneder af 2020.
                  
               
                     (6)
                  
                  
                     Det bør også erindres, at der allerede er konstateret en svag overkapacitet på det amerikanske marked i de sidste fem år, hvilket har fået flere lande (bl.a. Brasilien, Kina, Peru og Colombia) til at indføre eller genindføre foranstaltninger til at begrænse importen af ethanol fra vedvarende energikilder til brændstof fra USA. Det er selvindlysende, at de mængder, der tidligere blev eksporteret fra USA til disse markeder, nu kan omdirigeres til andre markeder, deriblandt til EU-markedet. Endvidere skal det erindres, at EU's antidumpingforanstaltninger over for ethanol fra vedvarende energikilder til brændstof blev ophævet i maj 2019.
                  
               
                     (7)
                  
                  
                     Eftersom importen er steget i de senere år, er EU-erhvervsgrenens markedsandel mindsket. EU's efterspørgsel er styrtdykket i de seneste måneder, og den økonomiske situation for EU-erhvervsgrenen er forværret. Når markedet igen er kommet på fode, kan det forventes, at de vigtigste producentlande uden for EU vil eksportere omfattende mængder fra deres uudnyttede lagerbeholdninger til EU, hvilket vil modvirke EU-erhvervsgrenens genopretning. Desuden kan det ikke udelukkes, at visse regeringer i et forsøg på at opretholde produktionen vil indføre subsidier eller andre former for støtte til fordel for deres ethanolindustri. Nogle støtteprojekter er allerede nu under drøftelse i USA.
                  
               
                     (8)
                  
                  
                     På grundlag af den seneste udvikling i importen af ethanol fra vedvarende energikilder til brændstof og den aktuelle overkapacitet kan skadevirkningerne for EU-producenterne derfor hurtigt gribe om sig i den nærmeste fremtid.
                  
               
                     (9)
                  
                  
                     Hensynet til EU's interesser kræver således, at importen af ethanol fra vedvarende energikilder til brændstof underlægges efterfølgende EU-tilsyn for at tilvejebringe statistiske oplysninger forud for offentliggørelsen af officielle importstatistikker, som giver mulighed for at foretage en hurtig analyse af importudviklingen for alle tredjelande. Det er nødvendigt, at der fremsendes handelsdata hurtigt og på de forventede tidspunkter, for at kunne afhjælpe sårbarheden på Unionens marked for ethanol fra vedvarende energikilder til brændstof over for pludselige ændringer på verdensmarkedet.
                  
               
                     (10)
                  
                  
                     Eftersom ethanol til brændstof kan tariferes under flere forskellige KN-positioner indeholdende andre produkter, bør der indføres særlige Taric-koder for at sikre et passende tilsyn, der kun omfatter den relevante vare. Det efterfølgende tilsyn skal omfatte de varer, der er opført i bilaget.
                  
               
                     (11)
                  
                  
                     Tilsynsordningen bør gælde for en periode på ét år, hvilket anses for tilstrækkeligt til at overvåge udviklingen i importen under markedets genopretning, indtil der er opnået en stabil situation —
                  
               VEDTAGET DENNE FORORDNING:
         
            Artikel 1
            
               1.   Overgang til fri omsætning i Unionen af ethanol fra vedvarende energikilder til brændstof, som er omhandlet i bilaget til denne forordning, skal underlægges efterfølgende EU-tilsyn i henhold til forordning (EU) 2015/478 og forordning (EU) 2015/755.
            
            
               2.   Tariferingen af de varer, der er omfattet af denne forordning, er baseret på Taric-koder. Oprindelsen af de varer, der er omfattet af denne forordning, fastsættes i overensstemmelse med artikel 60 i Europa-Parlamentets og Rådets forordning (EU) nr. 952/2013 (3).
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Denne forordning anvendes fra dagen efter offentliggørelsen i Den Europæiske Unions Tidende og ét år frem.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 3. november 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 83 af 27.3.2015, s. 16.
         
            (2)  EUT L 123 af 19.5.2015, s. 33.
         
            (3)  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).
      
      
         
            BILAG
            Liste over produkter, der er underlagt efterfølgende EU-tilsyn
            Den pågældende vare, der er underlagt efterfølgende EU-tilsyn, er ethanol fra vedvarende energikilder til brændstof, dvs. ethylalkohol produceret af landbrugsprodukter (opført i bilag I til traktaten om Den Europæiske Unions funktionsmåde), denatureret eller ikke denatureret, med undtagelse af varer med et vandindhold på over 0,3 % (m/m) målt i henhold til standard EN 15376, men dette omfatter tillige ethylalkohol produceret af landbrugsprodukter (som opført i bilag I til traktaten om Den Europæiske Unions funktionsmåde) i blandinger med benzin med et ethylalkolholindhold på over 10 % (v/v) bestemt til anvendelse som brændstof. Den pågældende vare omfatter også ethylalkohol produceret af landbrugsprodukter (som er opført i bilag I til traktaten om Den Europæiske Unions funktionsmåde) og indeholdt i tert-butylethylether (ethyl-tert-butylether (ETBE)).
            Varedækningen omfatter udelukkende ethanol fra vedvarende energikilder til anvendelse som brændstof. Syntetisk ethanol og ethanol fra vedvarende energikilder til andre anvendelsesformål end som brændstof, f.eks. industriel anvendelse og anvendelse til drikkevarer, er således ikke omfattet af denne anmodning.
            Den pågældende vare henhører i øjeblikket under følgende KN- og Taric-koder:
            
                        KN-KODER
                     
                     
                        SUPPLERENDE TOLDMÆSSIGE BESKRIVELSER TIL TARIC-KODER
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66